英雄旅程

英雄旅程（粵拼：jing1 hung4 leoi5 cing4；英文：The Hero's Journey）係有關故仔同情節嘅一個概念。根據呢個諗頭，有好多故仔—尤其係古時嘅神話同傳說—都硬係會跟從一個例牌流程嘅：個故仔會講主角受到某啲力量感召出發去冒險，並且喺冒險途中遇上重大嘅危機，期間打低強勁嘅對手，有所成長之後平安返到屋企。
英雄旅程呢個諗頭曾經受唔少人類學研究者批評，但係亦引起咗注意。唔少廿世紀及後嘅創意寫作工作者都受過個諗頭影響，有喺佢哋自己嘅作品—包括散文、電影同漫畫呀噉—裡邊採用英雄旅程式嘅橋段。除此之外，仲有管理學等嘅社科工作者主張，話英雄旅程觸及咗人類心理嘅某啲原始情緒，所以人喺演講同埋見工等嘅場合都可以試吓運用英雄旅程噉嘅方法講故事，達致引起對象嘅共鳴。
英雄旅程嘅概念又有個名，叫單一神話（英文：monomyth）。

基本諗頭
内文：神話同神話學
睇埋：英雄同史詩
最基本上，英雄旅程可以噉樣描述。以下呢段嘢取自 1949 年出版嘅英文書《千面英雄》：
原文係英文，粵譯：（英雄旅程故仔講嘅係）一位英雄由平凡嘅世界出發，前往充滿咗超自然神奇嘢嘅地方；英雄喺嗰度遇上各種奇妙力量，並且得到一場決定性嘅勝利；英雄經歷完佢嘅神秘冒險之後返屋企，有能力施福畀佢嘅同伴。
英雄旅程呢個概念源於廿世紀中。早喺 19 世紀嗰陣，已經有好多人類學家研究神話以及神話入邊嘅英雄人物，尤其係想睇吓世界各地嘅唔同神話有冇咩特別嘅共通點，想透過噉做嚟探究有冇一啲諗頭係深植於人類心靈深處，無論邊個文化都會有嘅。而喺 1949 年，美國作家約瑟夫·坎伯出咗本書，個標題係《千面英雄》，喺書入邊提出咗英雄旅程嘅概念，用上面段嘢嚟描述佢個諗法，主張話「英雄踏上神奇旅程」係神話故事嘅「例牌情節」。當時坎伯佢係稱個諗頭做單一神話嘅—講到好似神話淨係得「英雄踏上神奇旅程」一種形式噉。打後啲人覺得神話遠遠唔淨只得一種形式，唔滿意單一神話呢隻字詞，就提出咗英雄旅程呢隻新字詞嚟指坎伯個諗法。
無論一個故仔係虛想（虛構作品或者神話）定真實，都可以有英雄旅程噉嘅情節。

情節結構
睇埋：情節同戲劇結構
一般嚟講，英雄旅程式嘅情節會分做若干個階段。約瑟夫·坎伯喺《千面英雄》當中提出，話典型嘅英雄旅程一共有 17 個階段咁多。打後其他學者同思考者有進一步分析佢個諗頭，當中美國編劇基斯道化·獲古拉就喺 2007 年提出，主張典型嘅英雄旅程有 12 個階段。無論用邊種分類法，英雄旅程都係跟三幕噉嘅結構—即係話情節分做以下呢三大橛：
啟程：英雄原先住喺一個普通嘅世界；個故仔會花少少時間講吓佢喺呢個世界嘅生活，等讀者觀眾可以首先理解吓佢同其他重要角色嘅性格同背景係點；跟住冇幾耐就突然發生咗啲事，英雄要出發去冒險。
開始：英雄前往未知嘅世界，喺呢個世界度獨自或者同同伴一齊經歷種種考驗；佢（哋）一路進發，最後到達「最深處嘅山窿」—即係指佢（哋）呢段旅程當中最大嗰個難關；英雄以及佢嘅同伴要克服一個強大嘅敵人，打低咗呢個敵人後佢哋會得到某啲回報—所謂嘅「寶藏」或者「不死魔藥」。
返歸：英雄帶住佢得到嘅回報返去普通嘅世界；佢可能唔想返，可能要人迫佢返，或者可能會被困喺未知世界要人救；英雄再次跨越門檻，不過今次係返去普通世界；英雄經過呢次旅程心智上有所成長，好多時會用佢得到嘅回報嚟接濟佢啲親朋好友。
約瑟夫·坎伯提出嗰 17 大階段如下。

第一幕：啟程
睇埋：故仔解說同舒適區
受感召去冒險：英雄住喺一笪相對平凡嘅地方；讀者觀眾對佢嘅背景同為人有咗基本嘅了解；去到咁上下，英雄受到某啲形式嘅感召，叫佢出發去冒險—英雄可能自發噉想去冒險，例如英勇嘅希臘神話英雄特修斯聽到雅典受牛頭怪危害，就自動請纓去誅牛頭怪；另一方面，英雄亦可能係心不甘情不願畀人迫佢去冒險嘅，例子可以睇吓希臘神話嘅英雄國王奧德修斯喺史詩《伊利亞德》當中寧願留喺屋企但焗住要出發去打特洛伊戰爭；亦可以睇一睇異世界呢種文類成日都講主角畀神秘力量吸走，穿越時空去到另一個世界。例如坎伯就噉講過：
:p 48 場冒險之所以會開始，可能只係失誤... 一個人可能只係悠閒噉散緊步，行行吓遇到一啲引起佢注意、令佢離開大路嘅現象。
呢幅畫描繪《奧德修記》當中講到，奧德修斯喺海上漂流返唔到屋企—英雄好多時寧願留喺家鄉唔想去冒險，但係冇得揀。呢幅畫描繪《奧德修記》當中講到，奧德修斯喺海上漂流返唔到屋企—英雄好多時寧願留喺家鄉唔想去冒險，但係冇得揀。
拒絕感召：英雄可能唔想去冒險，因為冒險始終可以係一件好危險嘅事；反英雄—指缺乏傳統英雄性格嘅主角—會缺乏特修斯嗰種捨己為人又勇敢嘅性格，可能覺得冒險冇著數所以唔想去，又或者可能佢性格懦弱驚死，寧願留喺屋企（安全嘅地方）同家人朋友喺埋一齊。無論係點，個故仔梗會有某啲力量迫或者誘使佢上路去冒險，例如覺得「冒險唔夠著數」嘅英雄可能會突然收到料話冒險有奬金，而一位懦弱型嘅英雄可能會畀第個角色迫佢出發，或者佢哋根本係畀神秘力量搞到佢哋穿越時空去到異世界，唔想去都要去。
超自然嘅協助：英雄已經出咗發去冒險，好多時會受到某啲超自然角色嘅協助，例子可以想像有位仙子或者巫師出現，點條路畀英雄行，或者交某啲法寶畀英雄，件法寶帶領佢前進或者喺旅程稍後時間幫到佢手。
跨越第一門檻：英雄跨過平凡世界同冒險世界之間嗰條門檻，前往充滿咗未知、可能好危險嘅冒險世界。
巨鯨嘅肚：「巨鯨嘅肚」象徵英雄終於同佢熟悉嘅世界分離；啱啱進入新世界嗰陣，英雄好多時會即刻遇到小危機。坎伯噉講—
:p 74, 77 通過一道有魔法嘅門檻能夠帶引（英雄）重生，呢個諗法可以由巨鯨嘅肚呢幅全世界都有嘅... 影像嚟象徵。英雄做唔到征服或者調解門檻嘅力量，畀未知吞噬，望落好似死咗噉。
呢幅油畫描繪《約拿書》講到「約拿畀巨魚吞落肚」嘅情境；根據《約拿書》，約拿喺巨魚嘅肚入邊等咗三日三夜先至出得返嚟，出返嚟就照上帝嘅意思前往尼尼微，好似死過返生轉死性噉。坎伯用咗巨鯨嘅肚嚟指平凡世界同冒險旅程之間嘅分離。呢幅油畫描繪《約拿書》講到「約拿畀巨魚吞落肚」嘅情境；根據《約拿書》，約拿喺巨魚嘅肚入邊等咗三日三夜先至出得返嚟，出返嚟就照上帝嘅意思前往尼尼微，好似死過返生轉死性噉。坎伯用咗巨鯨嘅肚嚟指平凡世界同冒險旅程之間嘅分離。

第二幕：開始
依一幅畫描繪英雄大戰惡龍—神話入邊嘅英雄成日都要面對危險，一種常見嘅方式係打怪獸。
依幅畫描繪耶穌受魔鬼引誘。魔鬼：如果你拜我（向魔鬼臣服即係放棄救贖世人），我就畀你擁有晒天下嘅王國！耶穌：撒旦，你扯啦！經文講咗：「你應該敬拜你嘅上帝，而且淨係事奉佢一個。」
睇埋：敘事衝突、故仔高潮同冒險故事
試煉之路：英雄同佢嘅同伴要經歷一連串嘅難關同危機，而難關好多時係三個一組噉出現嘅；例如神話故事成日都會講英雄大戰怪獸，當中希臘神話喺呢方面零舍出名，好似係牛頭怪、多頭龍同惡龍等嘅怪獸形象都係深入民心；喺呢啲危難當中，英雄通常都會或多或少噉遇上挫折，但係佢同佢啲同伴一係好有恆心，一係為勢所迫，點都要繼續佢哋嘅旅程。坎伯係噉講嘅：
:p 81, 90 過咗門檻後，英雄喺一笪似夢嘅地域行進，捱過一連串嘅試煉。呢個係神話同冒險裡邊一個廣受人鍾意嘅階段... 打前啟程前往試煉之地代表嘅，只係一個起始，及後會緊接住又長又充滿危難嘅道路同埋明事嘅時刻。英雄而家要屠龍同埋渡過令人驚訝嘅障礙—要一次、一次又一次噉做呢啲嘢。
會見女神：英雄由另一個角色嗰度得到將來會幫到佢嘅嘢，呢位施恩嘅角色好多時會係女性，而且仲會扮演英雄嘅戀愛對象。坎伯對呢個階段嘅描述如下：
:p 91, 99 （英雄）將所有嘅障礙同埋食人魔（暗指各種嘅怪獸）冚唪唥打低晒之後，最終極嘅冒險成日會以「英雄靈魂同女神嘅神秘結合」嘅形式呈現。呢件事係天底下、頂峰上、地球最邊界處、宇宙中心點或者人心最深嘅密室當中嘅一場危機。
女色引誘：英雄會受到誘惑，誘惑嘅來源會答應英雄，話如果英雄偏離或者放棄自己嘅冒險就可以得到某啲令人愉悅嘅嘢；誘惑可以有好多種形式，常見嘅係一位男性英雄受女色引誘，例如釋迦牟尼嘅故仔就有講到，天魔派出三名魔女嚟引誘釋迦牟尼，魔女用美色等嘅誘惑阻礙釋迦牟尼冥想，想釋迦牟尼放棄成佛；有關非女色嘅引誘例子，可以睇吓《新約聖經》提到嘅耶穌受試探，話魔鬼走嚟用食物同權力引誘耶穌，但係耶穌唔睬佢。
與父贖罪或者叫與深淵贖罪：喺呢一步，英雄一定要面對一位對佢人生影響重大嘅人—喺好多神話故事裡邊，呢個人就係英雄個阿爸；喺呢個階段，英雄會受到龐大嘅情緒衝擊，之前嘅階段全部都係帶引佢去呢一步，而跟住落嚟會發生嘅事都會受到呢一步影響。坎伯講嘅嘢：
:p 125 英雄要佢見自己阿爸有個問題，就係要將自己嘅靈魂打開，超越恐懼，達致有能力理解存在係點樣完全驗證咗，廣大無情嘅宇宙嘅悲劇係幾咁令人厭惡同瘋狂。英雄超越生命，剎那間睇到生命嘅源頭。佢望住阿爸塊面，理解到—兩個人贖咗罪。
神化，或者叫陞華：經歷咗咁多嘢之後，英雄成個人好似成熟咗噉；有咗新知識同能力，英雄下定決心要完成呢場旅程，準備好要面對成段旅程當中最大嘅難關。亦可以睇吓角色發展呢個概念。
終極恩賜：英雄憑住佢喺旅程當中得到嘅一切—朋友、由超自然協助同女神嗰度得到嘅恩賜、仲有係透過與父贖罪得到嘅個人成長—克服成段旅程最大嗰嗰難關，終於達到佢踏上旅程嘅目標，得到「寶藏」或者第啲巨大嘅回報。

第三幕：返歸
依幅畫描繪釋迦牟尼贏咗：佢成功克服天魔嘅誘惑同其他難關，終於成咗佛，準備要帶領世人一齊向成佛之路邁進（用佢冒險嘅所得嚟救濟其他人）。
睇埋：角色發展
冒險嘅目標已經達成咗，英雄往往需要返屋企。喺呢個時候，好可能會出現以下呢幾種情況：
拒絕返歸：英雄好鍾意新嘅世界、鍾意佢喺新世界識到嘅朋友以及喺新世界學到嘅新鮮事物，所以唔想返屋企，或者最少對「要返屋企」呢樣嘢心存疑惑。坎伯噉講：
:p 167 就連佛祖成功（成佛）之後都有猶疑過佢嘅信息（帶世人成佛嘅信息）能唔能夠傳達到畀世人... 事實係有大把故仔都係講英雄永遠住喺不老不朽女神嘅祝福之島嗰度（唔返人界）。
逃離魔界：英雄得到嘅回報可能受好多人神魔嘅覬覦，呢啲人神魔可能會想嚟搶走英雄得到嘅回報，英雄要逃走住噉返屋企。
從外救援：英雄可能需要某啲外力幫佢手返屋企，尤其係如果英雄身處喺異世界，需要穿越時空等嘅力量先至可以返到屋企。
跨越回途門檻：英雄通過佢出發嗰時經過嗰條「平凡世界同冒險世界之間嘅門檻」，不過今次前進方向相反咗。
兩個世界嘅主人：英雄亦可能達致同時掌控到兩個世界；如果用好似希臘神話嗰種方法想像，可能英雄本身係凡人，透過佢嘅旅程得到天神噉嘅力量，令到佢喺人界同天界都同時受到人神嘅敬仰。
自由噉生存落去：喺呢個階段，能夠一次過掌握晒（平凡同靈性）兩個世界，英雄「唔再畏懼死亡」，唔再成日擔憂未來或者後悔過去。坎伯喺佢本書入邊用咗耶穌嘅十二門徒做例子，講佢哋喺耶穌復活升咗天之後成個人唔同晒，變到完全無私噉奉獻自己去建立耶穌嘅教會，就算面對羅馬帝國暴力同死亡嘅威脅都唔再畏懼。
 英雄擁護嘅係變緊嘅事物，而唔係變咗嘅事物... 佢（英雄）唔會以為望落唔變就係永遠存在，亦唔會畏懼下一刻，唔會怕下一刻嘅改變會破壞永恆嘅事物。

自述應用
睇埋：演講、見工同自傳
學者指出，英雄旅程呢個諗頭好常見。而噉應該係表示，英雄旅程觸及咗人類心靈深處嘅某啲情緒，所以先會咁多人鍾意。有學者因此就主張，英雄旅程嘅概念可以應用落去演講或者見工等嘅嘢嗰度，用嚟教人講自己嘅人生故事，講到呢啲故事容易引起聽者嘅共鳴同埋令聽者覺得講者有吸引力。有管理等領域嘅研究者嘗試做實證性質嘅研究，教人用英雄旅程噉嘅方法同其他人講自己人生發生過嘅事，包括：
首先，個故仔唔使好精彩刺激，唔使提及神話噉嘅超自然力量同埋天神；
講者要有意識想去理解自己有咩優缺點；可以睇返上邊提到與父贖罪嗰段；
講者要講到自己行事係有清楚目標嘅；
講者要能夠講到佢控制自己點樣對形勢嘅改變作出反應；
講者要清楚知道故仔入面邊啲人係自己嘅朋友或者導師；
講者要提及自己克服咗一啲挑戰，亦要留意自己經過挑戰後有乜嘢成長；
講者要提及自己學咗呢啲嘢之後，點樣運用自己嘅經驗嚟幫其他人達致同樣嘅成長；
研究指，一個人講自己嘅人生故事嗰陣有上述呢啲特徵，傾向會覺得自己嘅人生「有意義」，而且聽者又會傾向覺得想聽佢嘅人生故事。呢種噉嘅講故仔方式，仲被指可以用嚟講一間企業嘅故事，幫企業吸引消費者嘅注意，即係好似噉—
感召：以前我（哋）做開嘅工作係噉噉噉嘅。有一日，我（哋）經歷咗一單噉嘅撈絞嘢，令我（哋）意識到有必要作出改變。
難關：決定咗變，我（哋）做咗啲噉噉噉嘅嘢，途中遇到呢啲呢啲困難，我（哋）用咗噉噉噉嘅方法克服，當然期間有失敗，但我（哋）依然堅持。
返歸同成長：克服咗重大嘅困難之後，我（哋）終於達致... 可以用我（哋）嘅經驗嚟幫人，亦更加有信心面對將來嘅挑戰。